Ministru kabineta protokollēmuma

„**Par Ungārijas Aizsardzības ministrijas, Latvijas Republikas Aizsardzības ministrijas, Lietuvas Republikas Nacionālās Aizsardzības ministrijas un Apvienotās Karalistes Aizsardzības ministrijas tehnisko vienošanos par finanšu atbalsta mehānisma izveidi Austrumu partnerības valstu iesaistīšanai kopējās drošības un aizsardzības politikas darbībās**”

projekta sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Uzsverot partnerības nozīmi ar Eiropas Savienības austrumu kaimiņvalstīm attiecībā uz drošību un stabilitāti Eiropā un ņemot vērā Austrumu partnerības valstu pieaugošo interesi attiecībā uz iesaistīšanos sadarbībā ar Eiropas Savienību (ES) kopējās drošības un aizsardzības politikas (KDAP) jomā, tostarp iespēju piedalīties ES vadītajās krīzes pārvarēšanas operācijās, pēc Lietuvas Republikas Nacionālās aizsardzības ministrijas iniciatīvas tiek veidots trasta fonds Austrumu partnerības valstu iesaistīšanai kopējās drošības un aizsardzības politikas darbībās.  Latvijas Republikas Aizsardzības ministrija ir izteikusi vēlmi būt Ungārijas Aizsardzības ministrijas, Latvijas Republikas Aizsardzības ministrijas, Lietuvas Republikas Nacionālās Aizsardzības ministrijas un Apvienotās Karalistes Aizsardzības ministrijas tehniskās vienošanās par finanšu atbalsta mehānisma izveidi Austrumu partnerības valstu iesaistīšanai kopējās drošības un aizsardzības politikas darbībās (TA) dalībvalsts. Parakstot TA Latvija atbalsta iniciatīvu, kuras mērķis ir nodrošināt finansiālā atbalsta sistēmu Austrumu partnerības valstu dalībai KDAP. Trasta fonds tiks izmantots, lai finansētu vai līdzfinansētu Austrumu partnerības valstu dalību KDAP darbībās.  Ņemot vērā, ka starpresoru starptautiskais līgums nav starptautiskais līgums likuma „Par Latvijas Republikas starptautiskajiem līgumiem” izpratnē - tā juridiskais pamats ir konkrētas valsts institūcijas nolikumā paredzētās tiesības slēgt starptautiskās sadarbības līgumus atbilstoši kompetencei. Šo starpresoru starptautisko līgumu slēdz ministrija un attiecīgajā līgumā paredzētās saistības pārsniedz ministrijas kompetenci un skar vairāku ministriju kompetences, atbilstoši Latvijas Republikas Satversmes 61.pantam ir izskatāms Ministru kabinetā un apstiprināms ar Ministru kabineta lēmumu (Ministru kabineta sēdes protokollēmumu) Ministru kabineta kārtības rullī noteiktajā kārtībā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | TA par trasta fonda izveidi sagatavots, uzsverot partnerības nozīmi ar ES austrumu kaimiņvalstīm attiecībā uz drošību un stabilitāti Eiropā, kā arī, ņemot vērā Austrumu partnerības valstu pieaugošo interesi attiecībā uz iesaistīšanos sadarbībā ar ES KDAP jomā.  Šis projekts Austrumu partnerības valstīm paredz iespējas piedalīties ES vadītajās krīzes pārvarēšanas operācijās. Austrumu partnerības ietvaros ir izveidota KDAP speciālistu grupa, kuras mērķis ir atvieglot dialogu un stiprināt praktisko KDAP sadarbību, atzīstot finansiālos ierobežojumus, ar ko saskaras Austrumu partnerības valstis. Šobrīd notiek KDAP sadarbības izveide ar Austrumu partnerības valstīm, cenšoties veicināt KDAP sadarbības apjomus.  Ar šīs vienošanās parakstīšanu, Latvija nodrošinās Austrumu partnerības valstu iesaistīšanos KDAP darbībās.  Ministru kabineta protokollēmuma projekts ir sagatavots, lai Latvija varētu piedalīties finansiālā atbalsta sistēmas projektā Austrumu partnerības valstu ciešākai dalībai KDAP, izveidojot trasta fondu Austrumu partnerības valstu iesaistīšanai KDAP pasākumos, gadījumos, kad finansiālais atbalsts partnervalstu iesaistīšanai KDAP neizriet no ES ārējās palīdzības tiesību aktiem. Starpvalstu sadarbība šādā formātā paver iespējas veicināt reģionālo drošību ES un Baltijas jūras reģionā. |
| 3. | Projekta izstrādē iesaistītās institūcijas | Aizsardzības ministrija |
| 4. | Cita informācija | Papildus saistības Latvijas Republikai šis projekts neuzliek.  Dalība trasta fondā 60 000 eiro apmērā tiks realizēta no Aizsardzības ministrijai piešķirtajiem valsts budžeta līdzekļiem Aizsardzības ministrijas budžeta programmas 30.00.00 „Valsts aizsardzības politikas realizācija” ietvaros. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Nav |

Anotācijas II, III, IV, V, VI sadaļa – nav attiecināma, Ministru kabineta protokollēmuma projekts šīs jomas neskar.

Aizsardzības ministrs R.Vējonis

Vīza: valsts sekretārs J.Sārts

05.11.2014. 13:37

573

Ilze Grūbe

Ilze.Grube@mod.gov.lv

tel:. 67335182; fakss: 67212307